PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FH/3/1/002	Bratislava 5. 2. 2009 

	Protimonopolný úrad Slovenskej republiky, odbor koncentrácií v správnom konaní číslo 0081/OK/2008 začatom dňa 15. 12. 2008 na základe oznámenia koncentrácie podnikateľmi Radoslav Bardún, Muškátová 3803/27, 902 01 Pezinok a Dr. Med. Hans Jakob Limbach, Bergstraße 46, Heidelberg, Spolková republika Nemecko, zastúpenými Mgr. Jánom Gajanom, advokátom a konateľom spoločnosti HMG & PARTNERS, s.r.o. so sídlom Štefanovičova 12, 811 04 Bratislava, vo veci koncentrácie podnikateľov Radoslav Bardún, Muškátová 3803/27, 902 01 Pezinok, Dr. Med. Hans Jakob Limbach, Bergstraße 46, Heidelberg, Spolková republika Nemecko a LABOREX, a. s. so sídlom Hattalova 12/C, 938 03 Bratislava

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v získaní nepriamej kontroly podnikateľov Radoslav Bardún, Muškátová 3803/27, 902 01 Pezinok a Dr. Med. Hans Jakob Limbach, Bergstraße 46, Heidelberg, Spolková republika Nemecko, prostredníctvom spoločnosti Laboratóriá, s.r.o., Holubyho 35, 902 01 Pezinok nad podnikom podnikateľa LABOREX, a. s. so sídlom Hattalova 12/C, 938 03 Bratislava na základe Zmluvy o kúpe akcií uzatvorenej medzi Steton, a. s., Bratislava, ako predávajúcim a Laboratóriá, s.r.o., Pezinok, ako kupujúcim, dňa 2. 12. 2008.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 15. 12. 2008 doručené listom zaevidovaným pod číslom 5519/2008 oznámenie koncentrácie, v ktorom podnikatelia Radoslav Bardún, Muškátová 3803/27, 902 01 Pezinok (ďalej len „Radoslav Bardún“) a Dr. Med. Hans Jakob Limbach, Bergstraße 46, Heidelberg, Spolková republika Nemecko (ďalej len „Hans Jakob Limbach“) prostredníctvom splnomocneného právneho zástupcu Mgr. Jána Gajana, advokáta a konateľa spoločnosti HMG & PARTNERS, s.r.o. so sídlom Štefanovičova 12, 811 04 Bratislava (ďalej len „právny zástupca“), oznamuje podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) koncentráciu, spočívajúcu v získaní nepriamej kontroly podnikateľov Radoslava Bardúna a Hansa Jakoba Limbacha, prostredníctvom spoločnosti Laboratóriá, s.r.o., Holubyho 35, 902 01 Pezinok (ďalej len „Laboratóriá, s.r.o.“), nad podnikom podnikateľa LABOREX, a. s. so sídlom Hattalova 12/C, 938 03 Bratislava (ďalej len „LABOREX, a. s.“) na základe Zmluvy o kúpe akcií uzatvorenej medzi Steton, a. s., Bratislava, ako predávajúcim a Laboratóriá, s.r.o., Pezinok, ako kupujúcim, dňa 2. 12. 2008 (ďalej len „Zmluva“).

Na základe uvedeného sa dňa 15. 12. 2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci predmetnej koncentrácie, čo bolo listom úradu č. 5569/PMÚ SR/2008 zo dňa 17. 12. 2008 prostredníctvom právneho zástupcu oznámené jej oznamovateľom.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 17. 12. 2008 vyzval oznamovateľov koncentrácie na základe § 10 ods. 12 zákona na zaplatenie správneho poplatku podľa položky 212 sadzobníka správnych poplatkov zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.
Následne si úrad po podrobnom preštudovaní oznámenia koncentrácie  listom č. 50/PMÚ SR/2009 zo dňa 8. 1. 2009 adresovaným právnemu zástupcovi oznamovateľov koncentrácie vyžiadal ďalšie doplnenie oznámenia koncentrácie, v ktorom súčasne opäť uviedol, že oznámenie koncentrácie je neúplné a lehota podľa § 11 zákona na vydanie rozhodnutia úradu o predmetnej koncentrácii neplynie.   

Požadované chýbajúce podklady podľa § 10 ods. 12 zákona a vyhlášky boli úradu  doručené dňa 14. 1. 2009 listom zaevidovaným pod č. 131/2009, čím sa oznámenie koncentrácie stalo úplným, na základe čoho dňa 15. 1. 2009 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola oznamovateľom koncentrácie prostredníctvom právneho zástupcu oznámená listom úradu č.216/PMÚ SR/2009 zo dňa 19. 1. 2009.

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 30. 12. 2008.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z podkladov a informácií, predložených oznamovateľmi koncentrácie, úrad zistil nasledujúce skutočnosti: 

■  Radoslav Bardún je fyzická osoba, ktorá vykonáva priamu alebo nepriamu kontrolu nad nasledujúcimi podnikateľskými subjektmi: ABAC, spol. s r.o., CVK, spol. s r.o., Björnson group s.r.o., Medicyt, s.r.o. a Centrum preventívnej cytológie, s.r.o., pričom prvé tri z uvedených spoločností, t. j. ABAC, spol. s r.o., CVK, spol. s r.o. a Björnson group s.r.o. nevykonávajú žiadnu činnosť.

▪ Spoločnosť Medicyt, s.r.o. je spoločnosť, ktorej predmetom činnosti je poskytovanie zdravotnej starostlivosti v zdravotnom zariadení v odbore
	- patológia.

▪ Spoločnosť Centrum preventívnej cytológie, s.r.o. rovnako ako Medicyt, s.r.o., je spoločnosťou podnikajúcou v oblasti poskytovania zdravotnej starostlivosti v zdravotnom zariadení v odbore
-	patológia.

Na základe uvedených skutočností úrad dospel k záveru, že Radoslav Bardún je fyzická osoba, ktorej konanie súvisí s hospodárskou súťažou a teda je podnikateľom podľa § 3 ods. 2 zákona, pričom zákon sa na neho vzťahuje podľa § 2 ods. 1 písm. a) zákona.  

■ Hans Jakob Limbach je fyzická osoba, vykonávajúca činnosti v oblasti diagnostických vyšetrení v odboroch: klinická biochémia, hematológia, imunológia,genetika, patologická anatómia, a to prostredníctvom nasledujúcich ňou priamo alebo nepriamo kontrolovaných spoločností:
▪   Gemeinschaftspraxis Dr. Limbach & Kollegen, Spolková republika Nemecko,
▪   Privates Institut für Immunologie und Molekulargenetik GmbH, Spolková republika      Nemecko,
▪   Prof.Dr.med. H.-P.Seelig & Kollegen, Spolková republika Nemecko,
▪   ALAB LABORATORIA SP. Z.O.O., Poľská republika a
▪   LABORATORIA MEDYCZNE BRUSS, Poľská republika.

	Na území Slovenskej republiky, kde kontroluje spoločnosť LIMLAB, s.r.o., ktorá ako bude uvedené ďalej nevykonáva žiadnu činnosť, Hans Jakob Limbach nevykonáva žiadne podnikateľské aktivity.	

	Vychádzajúc z uvedeného úrad dospel k záveru, že Hans Jakob Limbach je fyzická osoba, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento sa na ňu podľa § 2 ods. 1 písm. a) zákona vzťahuje.

■ Spoločnosť LABOREX, a. s. bola založená spoločenskou zmluvou zo dňa 30. 3. 2001 v zmysle ust. §§ 57, 105 – 153 zákona č. 513/1991 Zb. Obchodný zákonník v znení neskorších predpisov a do Obchodného registra Okresného súdu Bratislava I, Oddiel: Sa, Vložka číslo: 3823/B bola zapísaná dňa 17. 7. 2001. Predmetom činnosti spoločnosti LABOREX, a. s. podľa výpisu z obchodného registra je:
	-  kúpa tovaru za účelom jeho predaja konečnému spotrebiteľovi (maloobchod) v rozsahu voľnej živnosti,
	- kúpa tovaru za účelom jeho predaja iným prevádzkovateľom živnosti (veľkoobchod) v rozsahu voľnej živnosti,
	-   sprostredkovateľská činnosť v rozsahu voľnej živnosti, 
	-   poradenská činnosť v oblasti zdravotníckej techniky a zdravotného materiálu,
	-   organizačné a technické zabezpečenie školení,
	-   leasing technológií, prístrojov, automobilov,
	-   reklamná a propagačná činnosť,
	-   prenájom nehnuteľností,
	-   sprostredkovanie predaja nehnuteľností a
	-   prenájom strojov, prístrojov, technológií v rozsahu voľnej živnosti.
	V skutočnosti však okrem správy svojich majetkových účastí spoločnosť nevykonáva žiadnu činnosť.
	Spoločnosť LABOREX, a. s. priamo či nepriamo kontroluje nasledujúce podnikateľské subjekty: (i) Medirex, a. s., ktorý kontroluje spoločnosť Medirex Servis, s.r.o. a spoločnosť LABMED, a. s. kontrolujúca Mediko – Dent s.r.o. Prešov a (ii) LAB komplet spol. s r.o.

▪  Medirex, a. s. – laboratóriá spoločnosti pôsobia v oblasti: (i) klinickej biochémie (ii) hematológie, (iii) klinickej imunológie a alergiológie a (iv) lekárskej genetiky.  

- Klinická biochémia 
  V rámci klinickej biochémie sa jedná o diagnostiku a monitorovanie rôznych metabolických ochorení, diabetes mellitus, porúch metabolizmu tukov; tieto vyšetrenia sú nepostrádateľné pri stanovení porúch endokrinných orgánov, gastrointestinálneho traktu, obličkových a srdcových ochorení. Okrem bežných, rutinných vyšetrení , sa v rámci klinickej biochémie stanovujú:
	▫ ukazovatele akútneho poškodenia myokardu, vrátane natriuretického peptidu NT-proBNP,
	▫ Katecholamíny a ich metabolity – metanefríny, v plazme a v moči,
	▫ širokú paletu nádorových markerov,
	▫ ukazovatele kostného metabolizmu,
	▫ hormóny hypofýzy, štítnej žľazy, ženských a mužských pohlavných orgánov a nadobličiek.
	V oblasti klinickej biochémie Medirex, a. s. ponúka aj vyšetrenia prenatálnej diagnostiky I. a II. Trimestra so softvérovým vyhodnotením.

- Hematológia 
	Hematologické laboratóriá zabezpečujú vyšetrenia krvného obrazu, základných a špeciálnych parametrov hemosfázy a základné imunohematologické vyšetrenia. Je stanovovaný: krvný obraz s 3-parametrovým diferenciálnym rozpočtom leukocytov pri akútnych vyšetreniach a z pediatrických vzoriek, krvný obraz s 5-parametrovým diferenciálnym rozpočtom leukocytov.
	Z imunologických vyšetrení sú vyšetrované krvné skupiny, priamy a nepriamy antiglobulínový test a skrining protilátok u gravidných. Ďalej je vyšetrovaná široká paleta špeciálnych hemokoagulačných parametrov.

-	Klinická imunológia a alergiológia
	Imunologické laboratórium poskytuje komplexné špecializované laboratórne vyšetrenia v oblasti diagnostiky primárnych a sekundárnych imunodeficiencií, autoimunitných a imunopatologických ochorení a v diagnostike alergií. V oblasti imunologickej diagnostiky poskytuje:
	▫ komplexné vyšetrenia špecifickej a nešpecifickej bunkovej imunity,
	▫ diagnostiku alergických ochorení,
	▫ komplexnú diagnostiku potravinových intolerancií a celiakálnej choroby,
	▫ diagnostiku autoimunitných ochorení a
	▫ diagnostiku imunodeficientných stavov (stanovenie podtried IgG, IgA a stanovenie IgD) imunodeficiencie.

- Lekárska genetika
	Genetické pracovisko laboratórnej diagnostiky predstavuje komplexnú ponuku vyšetrení, ktorú tvorí cytogenetická, FISH a molekulovo-genetická analýza. Genetické pracoviská laboratórií Medirex, a. s. sú predovšetkým zamerané na diagnostiku a sledovanie liečebnej odpovede pri onko-hematologických ochoreniach akými sú akútne leukémie, myelodysplastický syndróm a lymfoproliferatívne ochorenia. Tieto laboratóriá ponúkajú aj laboratórnu diagnostiku v oblasti prenatálnej genetiky, ktorá je súčasťou komplexného skriningu niektorých vrodených vývojových chýb.
	V oblasti klinickej genetiky je ponúkaná aj cytogenetická analýza konštitučného karyotypu pri vybraných indikáciách, napr. niektoré syndrómy, vyšetrenia neplodných párov, vyšetrenia pri reprodukčných stratách a iné.

▪ Medirex Servis, s.r.o. – funguje ako servisná organizácia poskytujúca komplexné služby spoločnostiam kontrolovaným spoločnosťou LABOREX, a. s., a to v nasledujúcich oblastiach:
	- poskytovanie služieb v oblasti účtovníctva,
	- personálna práca a mzdy,
	- nákup a zásobovanie,
	- Marketing a Publuc Relations,
	- právne poradenstvo,
	- informačné technológie,
	- styk so zdravotnými poisťovňami a správa registratúry. 
	
▪ LABMED, a. s. – ponúka v nepretržitom režime paletu biochemických, toxikologických, farmakokinetických, hematologických a imunologických vyšetrení. Tieto zahŕňajú najmä širokú paletu hormónov, onkomarkery, markery aterogenézy, špeciálne hematologické a imunologické vyšetrenia, parametre lipoproteínového metabolizmu, markery kostného metabolizmu a včasné markery sepsy novorodencov. Tradične na vysokej úrovni je analytika a interpretácia izoenzínových obrazov.
	Na úseku toxikologicko-farmakobiochemickom sa monitorujú hladiny vybraných liečiv, identifikuje sa neznáma noxa pri intoxikáciách, rozvíja sa diagnostika drogových závislostí.

▪ LAB komplet spol. s r.o. –  vykonávala činnosť v poskytovaní zdravotnej starostlivosti SVaLZ – biochémia, hematológia a transfúziológia do 1. 4. 2008, činnosť po tomto období prevzala spoločnosť Medirex, a. s. V súčasnosti spoločnosť nevykonáva žiadnu činnosť. 

Na základe uvedených skutočností úrad dospel k záveru, že spoločnosť LABOREX, a. s. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 2. 12. 2008 bola uzatvorená Zmluva medzi spoločnosťou Steton, a. s., ako predávajúcim, a spoločnosťou Laboratóriá, s.r.o., ako kupujúcim, na základe ktorej spoločnosť Laboratóriá, s.r.o. nadobudne 100 % akcií emitovaných spoločnosťou LABOREX, a. s., pričom spoločnosť Laboratóriá, s.r.o. predstavuje účelovo vytvorený spoločný podnik, založený tzv. „prázdnou spoločnosťou“  LIMLAB, s.r.o. kontrolovanou podnikateľom Hans Jakob Limbach a tzv. „prázdnou spoločnosťou“ ABAC, spol. s r.o. kontrolovanou podnikateľom Radoslav Bardún.

	Vychádzajúc z uvedeného, úrad na základe predložených podkladov dospel k záveru, že uzatvorením Zmluvy podnikatelia Hans Jakob Limbach a Radoslav Bardún získajú nepriamo, prostredníctvom spoločne kontrolovaného podniku Laboratóriá, s.r.o., spoločnú kontrolu nad podnikom podnikateľa LABOREX, a. s., a teda došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania sú podnikatelia Hans Jakob Limbach a Radoslav Bardún.
 
Účastníkmi posudzovanej koncentrácie sú podnikatelia Hans Jakob Limbach a Radoslav Bardún, ako podnikatelia, ktorí získajú kontrolu nad podnikom podnikateľa LABOREX, a. s., ako aj podnikateľ LABOREX, a. s., nad ktorým je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 EUR a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 810,79 EUR za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 EUR za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR za uzavreté účtovné obdobie predchádzajúce vzniku koncentrácie.

	Z podkladov predložených účastníkmi konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2007 značne prevyšuje zákonom stanovenú hranicu 39 832 702,65 EUR, avšak iba jeden z účastníkov koncentrácie (LABOREX, a. s.) dosiahol v tomto období v Slovenskej republike obrat vyšší ako zákonom stanovených 11 949 810,79 EUR, a teda posudzovaná koncentrácia nepodlieha kontrole úradu podľa § 10 ods. 1 písm. a) zákona.
	
	Z predložených podkladov úrad ďalej zistil, že celosvetový celkový obrat účastníka koncentrácie Hans Jakob Limbach v  sledovanom období bol vyšší ako 39 832 702,65 EUR a súčasne obrat ďalšieho účastníka koncentrácie LABOREX, a. s.  v roku 2007 v Slovenskej republike presiahol zákonom stanovených 16 596 959,44 EUR. 	
	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona.
	
	Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkmi konania označené ako predmet obchodného tajomstva. Údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikatelia Hans Jakob Limbach a Radoslav Bardún postupovali podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 2. 12. 2008, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikatelia Hans Jakob Limbach a Radoslav Bardún  neporušili  vyššie uvedenú povinnosť.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie ako aj z podkladov a informácií predložených účastníkmi konania.

Analýzou účastníkmi konania predložených podkladov a informácií úrad zistil nasledujúce skutočnosti.

Ako už bolo uvedené vyššie, v časti Podnikatelia tohto rozhodnutia, účastníci koncentrácie Hans Jakob Limbach, rovnako ako aj účastník koncentrácie LABOREX, a. s. síce podnikajú v oblasti poskytovania zdravotnej starostlivosti v zdravotnom zariadení, a to v odboroch hematológia, imunológia, klinická biochémia, alergológia, patologická anatómia a genetika, avšak účastník koncentrácie Hans Jakob Limbach v tejto oblasti pôsobí výlučne mimo územia Slovenskej republiky (Spolková republika Nemecko a Poľská republika). Na území Slovenskej republiky nepodniká vôbec.

Na trhu Slovenskej republiky pôsobí len účastník koncentrácie LABOREX, a. s. prostredníctvom ním ovládaných spoločností Medirex, a. s. a LABMED, a. s. a účastník koncentrácie Radoslav Bardún, prostredníctvom ním kontrolovanej spoločnosti Medicyt, s.r.o. a spoločnosti Centrum preventívnej cytológie, s.r.o.
Spoločnosť LABOREX, a. s. pôsobí v odboroch:
- hematológia, 
- imunológia,
- klinická biochémia,
- alergológia, 
- genetika 
a účastník koncentrácie Radoslav Bardún svoju podnikateľskú činnosť vykonáva v odbore
- patológia.

	Ako účastníci konania v oznámení koncentrácie uvádzajú, jednotlivé vyššie uvedené odbory, resp. služby poskytované v týchto odboroch, nemožno považovať za zhodné alebo vzájomne zastupiteľné, nakoľko každé vyšetrenie v danom odbore je vykonávané za účelom poskytnutia iných výsledkov pre konkrétneho pacienta. Obsah každého vyšetrenia v tom ktorom odbore sa preto od seba navzájom líši a takisto sa následne líšia aj výsledky, ktoré sú pacientovi poskytnuté prostredníctvom ošetrujúceho lekára. Takisto je úplne odlišný dôvod vyšetrení v rôznom odbore a výsledky, ktoré sú v týchto odboroch vykonávané, vždy sledujú odlišný účel a ich porovnania alebo zámena sú absolútne vylúčené. Taktiež pre každý jednotlivý odbor je pritom potrebné vlastniť špecifické vybavenie a personálny substrát.
	Preto účastníci konania zastávajú názor, že služby spočívajúce v diagnostickom vyšetrení vzorky biologického materiálu pacientov, vykonávané príslušným odborom predstavujú samostatný tovarový relevantný trh.

	S uvedeným názorom účastníkov konania sa stotožnil aj úrad a zadefinoval nasledujúce tovarové relevantné trhy:

- relevantný trh poskytovania služieb – diagnostických vyšetrení v odbore hematológie,
- relevantný trh poskytovania služieb – diagnostických vyšetrení v odbore  imunológie,
- relevantný trh poskytovania služieb – diagnostických vyšetrení v odbore
	klinickej biochémie
- relevantný trh poskytovania služieb – diagnostických vyšetrení v odbore
	alergológie,
- relevantný trh poskytovania služieb – diagnostických vyšetrení v odbore
	genetiky a
- relevantný trh poskytovania služieb – diagnostických vyšetrení v odbore
	patológie.

V prípade priestorového vymedzenia relevantného trhu vo vzťahu k vyššie uvedeným tovarovým relevantným trhom účastníci konania v oznámení koncentrácie uviedli nasledovné:
Aktivity podnikateľov kontrolovaných účastníkom koncentrácie Hans Jakob Limbach sú obmedzené výlučne na územie Spolkovej republiky Nemecko a územie Poľskej republiky a aktivity podnikateľov kontrolovaných účastníkom koncentrácie Radoslav Bardún sú obmedzené výlučne na územie Slovenskej republiky.
Uvedené je podmienené viacerými skutočnosťami. Služby, ktoré poskytujú títo podnikatelia spočívajú vo vyšetrení vzoriek pacientov, ktoré sú zasielané zo strany ošetrujúceho lekára, ktorý o dané vyšetrenie požiada. Podnikateľ následne vykoná príslušné vyšetrenie a výsledky posiela späť ošetrujúcemu lekárovi. Pri poskytovaní služieb podnikateľ musí zohľadňovať najmä to, aby vedel ošetrujúcemu lekárovi poskytnúť čo najkomplexnejšie výsledky a aby tieto poskytol čo najrýchlejšie. V neposlednom rade je potrebné spomenúť potrebu rovnakého jazyka pri vzájomnej komunikácii podnikateľa a ošetrujúceho lekára. Pre nemeckého a poľského podnikateľa by bolo preto veľmi nerentabilné, aby vôbec vyšetroval vzorky od slovenských ošetrujúcich lekárov a naopak. Ďalším veľmi dôležitým faktorom, ktorý odôvodňuje aj územné vymedzenie trhu je skutočnosť, že daný vzťah pacient – lekár – podnikateľ sa odvíja a veľmi úzko súvisí s tým, s akou poisťovňou má zmluvu uzavretú sám pacient a sám ošetrujúci lekár. Na základe žiadanky ošetrujúceho lekára totiž podnikateľ vykoná  vyšetrenie zaslanej vzorky a výsledky zasiela späť lekárovi. Uvedená žiadanka následne slúži ako podklad pre fakturáciu a následné preplatenie zo strany poisťovne. To znamená, že podnikateľ získava pre seba ošetrujúcich lekárov, ktorým bude poskytovať služby vyšetrení a následne sa snaží uzavrieť zmluvu s poisťovňou, s ktorou bude dohadovať objem preplácaných výkonov. Pre poisťovňu sú samozrejme zaujímaví takí podnikatelia, ktorí majú uzavreté zmluvy s lekármi, ktorí požadujú viac vyšetrení. Z uvedených dôvodov je teda de facto vylúčené akékoľvek pôsobenie nemeckého alebo poľského podnikateľa na slovenskom trhu a naopak, nakoľko by nebolo reálne jednak poskytovanie primeraných služieb ošetrujúcim lekárom a taktiež by z reálneho hľadiska nebolo možné dohodnúť si zmluvu s príslušnou poisťovňou.
Preto z pohľadu priestorového vymedzenia boli účastníkmi konania príslušné relevantné trhy na ktorých pôsobí účastník koncentrácie Hans Jakob Limbach vymedzené územím Spolkovej republiky Nemecko, Poľskej republiky  a relevantné trhy na ktorých pôsobí účastníci koncentrácie Radoslav Bardún a LABOREX, a. s., územím Slovenskej republiky.

Úrad vo vzťahu k uvedenému zastáva názor, že v prípade účastníkov koncentrácie Radoslav Bardún a LABOREX, a. s., pôsobiacich na trhu Slovenskej republiky, by bolo možné vo vzťahu k príslušným tovarovým relevantným trhom z pohľadu odberateľov uvažovať o prípadnom užšom, lokálnom priestorovom vymedzení, avšak vzhľadom na skutočnosť, ako bude uvedené aj nižšie, že aktivity týchto účastníkov koncentrácie sa neprekrývajú na žiadnom z relevantných trhov, môže táto otázka zostať otvorená.  

Vychádzajúc zo zistených skutočností uvedených v rozhodnutí vyššie, úrad dospel k záveru, že predmetnou koncentráciou nedôjde k ovplyvneniu žiadneho relevantného trhu na ktorom účastníci koncentrácie a nimi kontrolované spoločnosti na území Slovenskej republiky pôsobia, nakoľko ich aktivity sa  neprekrývajú na žiadnom z nich, pretože sú vykonávané v odlišných odboroch. Taktiež ako bolo úradom zistené, posudzovanou koncentráciou nedôjde k ovplyvneniu žiadneho relevantného trhu ani na vertikálnej úrovni. 
Z uvedeného teda vyplýva, že posudzovaná koncentrácia nebude mať žiadny nepriaznivý dopad na hospodársku súťaž.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľov Hans Jakob Limbach a Radoslav Bardún, ktorého dôsledkom sú významné prekážky efektívnej súťaže na relevantnom trhu.
	
	Podľa § 33 zákona úrad prostredníctvom právneho zástupcu vyzval listom č. 265/PMÚ SR/2008 zo dňa 21. 1. 2009 účastníkov konania Hans Jakob Limbach a Radoslav Bardún, aby sa ústne alebo písomne vyjadrili k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastníci konania sa k predmetnej výzve prostredníctvom právneho zástupcu vyjadrili listom zaevidovaným úradom dňa 2. 2. 2009 pod číslom 426/2009, v ktorom uviedoli, že s podkladmi a so spôsobom zistenia úradu a so samotným záverom úradu vo veci oznámenia predmetnej koncentrácie súhlasia. Rovnako účastníci konania súhlasia so znením údajov a informácií tak, ako sú uvedené vo výzve. 

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Ján Gajan
advokát 
HMG & PARTNERS, s.r.o.
Štefanovičová 12
811 04 Bratislava